ODBORNÝ POSUDOK VEDECKEJ,  PEDAGOGICKEJ A PUBLIKAČNEJ ČINNOSTI Doc. PhDr. TOMAŠA SOLLÁRA, PhD.

Doc. PhDr. Tomáš Sollár, PhD. predložil na posúdenie „*Vedecko-pedagogickú charakteristiku uchádzača o začatie vymenúvacieho konania na FSVaZ UKF v Nitre*“, ako aj „*Prehľad publikovaných dokumentov*“, spolu s výberom najdôležitejších monografií a časopiseckých štúdií. Uchádzač narodený roku 1978 vyštudoval na Filozofickej fakulte UK odbor psychológia (1996 – 2001). Vedeckú hodnosť PhD. v odbore všeobecná psychológia získal roku 2005 na školiacom pracovisku, na Ústave experimentálnej psychológie SAV v Bratislave. Vedecko – pedagogický titul docent obhájil roku 2014 prácou *Empirická verifikácia štrukturálnych modelov psychologických konštruktov* vo vednom odbore Všeobecná a experimentálna psychológia na Prešovskej univerzite v Prešove. V súčasnosti pôsobí ako docent na Ústave aplikovanej psychológie Fakulty sociálnych vied a zdravotníctva Univerzity Konštantína Filozofa v Nitre. Má skúsenosti aj z iných vedeckých a odborných pracovísk, medzi ktoré patrilo Oddelenie klinickej psychológie Fakultnej nemocnice v Nitre (2001 – 2005) alebo Ústav európskych štúdií a medzinárodných vzťahov na Fakulte sociálnych a ekonomických vied UK v Bratislave (2002 – 2008).

Svoj vedecký profil uchádzač významne prehlboval aj ako zodpovedný riešiteľ zahraničného výskumného projektu VTS – ČR/SR/UKF07 „*Psychometrické a psychosémantické aspekty projektívnych metód*“ (2007-2008), spoluriešiteľ projektu APVV – 20-049105 „*Akademická a praktická inteligencia slovenskej populácie rómskych detí*“ (2006-2009), hlavný riešiteľ projektu APVV -0540-12 „*Psychometrická kvalita psychodiagnostických nástrojov v kariérovom poradenstve*“ (2013 – 2017), spoluriešiteľ projektu APVV – 0532-10 „*Psychometrická analýza a syntéza existujúcich nástrojov na diagnostikovanie úzkosti a zvládania záťaže v ošetrovateľstve*“ (2011 – 2014) a spoluriešiteľ zámerov Centra excelentnosti výskumu kognícií CEVKOG (2007 – 2010).

Jeho odborné a vedecké kvality významne reflektovali pozvania na prednášky na zahraničných univerzitných pracoviskách na Yale a Tufts University v New Havene, pre Camelot Group v La Jolla a Universitad de Valencia.

Významne sa rozvíja aj pedagogická činnosť uchádzača. Jeho hlavné vzdelávacie aktivity, ktoré prebiehajú od roku 2001, sa týkajú najmä experimentálnej psychológie, experimentálnej sociálnej psychológie, psychológie osobnosti, štatistiky, metodológie, teórie psychodiagnostiky a psychometrie.

Tieto problémové okruhy sa dostali do centra publikačného záujmu uchádzača. Vyzdvihnúť možno najmä monografie *Aplikácie štatistiky v sociálnom výskume* (2002) a *Empirická verifikácia štrukturálnych modelov psychodiagnostických nástrojov* (2014). Prispel nimi k empirickej verifikácii štrukturálnych modelov diagnostických nástrojov, najmä pri prechode od exploračných k verifikačným postupom. Veď od validity a reliability nástrojov, ktoré prispievajú k formovaniu psychologických konštruktov, závisí aj platnosť vedeckých záverov. Autor sa pokúsil aplikovať štrukturálne modely nielen na problematiku inteligencie a osobnosti, ale aj na kognitívne uzavretie a proaktívne zvládanie. O šírke publikačného rozsahu uchádzača svedčí aj 6 kapitol vo vedeckých monografiách publikovaných v zahraničných vydavateľstvách.

Súčasne sa uchádzač spolupodieľal na príprave troch učebníc a troch skrípt, zameraných nielen na experimentálnu a sociálnu psychológiu, ale aj na metodológiu a psychodiagnostiku psychológie. Vyzdvihnúť možno aj 19 vedeckých a odborných prác evidovaných v databázach ISI WOK a Scopus ako aj 51 domácich a 74 zahraničných recenzovaných publikácií. Na svoje práce postupne zaregistroval 95 citácií, z toho 28 domácich a zahraničných SCI a 35 zahraničných nie SCI.

Popri pedagogických a vedeckých aktivitách doc. Sollár sa podieľa tiež na organizačnej činnosti v rámci odbornej komunity. Aktívne pôsobí vo viacerých vedeckých komisiách a radách ako národný reprezentant APVV pre ESF v sekcii Medical Sciences (EMRC) a Social Sciences (SCSS), člen VR FSVaZ UKF v Nitre, VR Výskumného ústavu detskej psychológie a patopsychológie ako aj člen komisií pre obhajoby dizertačných prác na domácich a zahraničných univerzitách.

Záver

Doc. PhDr. Tomáš Sollár, PhD. v priebehu svojej pedagogickej činnosti pravidelne publikoval v relevantných domácich i zahraničných vedeckých i odborných časopisoch a zborníkoch. Adekvátnymi metodologickými postupmi spracovával aktuálne odborné problémy, pričom výsledky jeho výskumov získali pozornosť nielen na domácich, ale aj na zahraničných vedeckých pracoviskách. Celkove možno konštatovať, že vedecké a odborné práce, ohlasy na ne, ako aj pedagogická, výskumná a organizačná činnosť doc. PhDr. Tomáša Sollára, PhD. mu umožňujú udeliť titul profesor v odbore **3.1.11 pedagogická, poradenská a školská psychológia.**

V Bratislave, 15. 5. 2017 prof. PhDr. Imrich Ruisel, DrSc.

 Ústav experimentálnej psychológie SAV